《剑浦送顾世卿》
明代·徐熥

行行出剑津，送君还东吴。未能展嬿婉，别离在须臾。

含涕牵君衣，相视意踟蹰。我无双飞翼，何由与君俱。

君行登青云，我尚蟠泥途。相隔天一方，道路阻且迂。

会面虽有期，秖恐容华殊。悲风振原野，怪鸟争哀呼。

送君从此去，回首日云晡。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。